b'\n_START_ARTICLE_\nMe\xc4\x91unarodni dan arhiva\n_START_SECTION_\nPovijest\n_START_PARAGRAPH_\nIdeja o obilje\xc5\xbeavanju Me\xc4\x91unarodnog dana arhiva rodila se jo\xc5\xa1 po\xc4\x8detkom novog stolje\xc4\x87a. Na XV. Kongresu u Be\xc4\x8du 2004. sudionici su usvojili rezoluciju o osnivanju Me\xc4\x91unarodnog dana arhiva koji bi se odr\xc5\xbeavao svake godine 9. lipnja, na dan osnutka ICA-e (Me\xc4\x91unarodno arhivsko vije\xc4\x87e). Pro\xc5\xa1lo je jo\xc5\xa1 nekoliko godina, prije nego li je 9. lipnja 2008. prvi put obilje\xc5\xbeen Me\xc4\x91unarodni dan arhiva._NEWLINE_Me\xc4\x91unarodni dan arhiva je prilika kada arhivi u svijetu javnost upoznaju sa svojom stru\xc4\x8dnom, kulturnom, znanstvenom, upravnom i uslu\xc5\xbenom djelatno\xc5\xa1\xc4\x87u, kao i s vrijednim povijesnim izvorima o kojima skrbe._NEWLINE_Hrvatski arhivi su 9. lipnja 2009. godine po prvi put obilje\xc5\xbeili Me\xc4\x91unarodni dan arhiva._NEWLINE_Hrvatski arhivi u povodu Me\xc4\x91unarodnog dan arhiva prire\xc4\x91uju izlo\xc5\xbebe, organiziraju predavanja, radionice, promocije knjiga, stru\xc4\x8dne skupove i druge promotivne doga\xc4\x91aje \xe2\x80\x93 kako u arhivima, tako i u drugim ustanovama \xe2\x80\x93 promi\xc4\x8du\xc4\x87i na taj na\xc4\x8din multikulturni pristup nacionalnoj povijesti i kulturi, a ponajvi\xc5\xa1e svjedo\xc4\x8de o va\xc5\xbenosti za\xc5\xa1tite pisane kulturne ba\xc5\xa1tine._NEWLINE_Godine 2010. u Hrvatskoj se obilje\xc5\xbeio temom \xe2\x80\x9eZemlji\xc5\xa1no vlasni\xc5\xa1tvo\xe2\x80\x9c. Ba\xc5\xa1tina koja se posebno predstavlja 2010. godine - zemlji\xc5\xa1ni planovi, katastarske karte, urbari, ugovori i druga dokumentacija koja svjedo\xc4\x8di o zemlji\xc5\xa1nom vlasni\xc5\xa1tvu \xe2\x80\x93 jedinstveni je izvor za istra\xc5\xbeivanje i utvr\xc4\x91ivanje vlasni\xc5\xa1tva i kori\xc5\xa1tenja posjeda, a \xc4\x8desto slu\xc5\xbei i u genealo\xc5\xa1kim istra\xc5\xbeivanjima._NEWLINE_Godine 2012. Me\xc4\x91unarodni dan arhiva obilje\xc5\xbeio se 11. lipnja.'